Pensioenarisse vies oor nóg aftrekkings(Argieffoto: pixabay) Staatsamptenare kan dalk op pensioen gaan, maar van aftree is daar oënskynlik nie sprake nie nadat ŉ nuwe ooreenkoms tussen die administrateur van die pensioenfonds vir staatsamptenare en die Suid-Afrikaanse Inkomstediens (SAID) in werking getree het. Dit beteken dat staatspensioenarisse wat ŉ bykomende inkomste het, se belasting voortaan aangepas moet word. Hierdie aanpassing kan as ŉ maandelikse aftrekking gedoen word, of die bykomende belasting wat gehef word, kan aan die einde van die belastingjaar inbetaal word. Talle pensioenarisse spoeg egter vuur oor aftrekkings wat verkeerd gedoen is en in sommige gevalle ŉ beduidende hap uit hulle maandelikse inkomste geneem het. Die pensioenfonds vir staatsamptenare (GEPF) het vroeër al gesê hy neem kennis van die pensioenarisse se kommer oor die verminderde pensioen wat sommige van hulle vandeesmaand ontvang het. Die GEPF sê dit is die gevolg van ŉ direktief wat die SAID in werking gestel het wat ŉ hersiene belastingkoers op die maandelikse pensioenuitbetaling beloop. Die fonds sê hy het voor die inwerkingstelling van die hersiene belastingkoers aan alle pensioenarisse geskryf en oor hul keuses ingelig. “Dit lyk ongelukkig of sommige pensioenarisse nie die korrespondensie ontvang het nie, of nie die keuses en opsies wat hulle gehad het, heeltemal begryp het nie,” het die GEPF gesê. Prakties beteken die inwerkingstelling van die direktief dat veranderings aan die lopende betaalstelsel (PAYE) aangebring word. Dit geld egter net vir pensioenarisse wat meer as een bron van belasbare inkomste – benewens hul staatsdienspensioen – ontvang en dit ook so op die inkomstediens se stelsel aangedui word. Pensioenarisse kan steeds kies om nie van die hersiene koers gebruik te maak nie en na die gewone PAYE-koers vir pensioen oorslaan. Die GEPF waarsku egter dat dit sal beteken dat hy belasting nes in vorige maande aftrek en ŉ meer akkurate belastingaftrekking – soos deur die SAID bereken – nie gebruik sal word nie. “Dit kan beteken dat jy aan die einde van die belastingjaar skuld by die SAID moet vereffen.” Sommige pensioenarisse sê dit voel of hulle nou moet smeek vir hul eie geld en baie van hulle het die gebrek aan terugvoer en behoorlike kommunikasie skerp veroordeel. Sommige mense kla dat hulle skielik ook meer belas word, selfs al is daar geen sprake van ŉ tweede inkomste nie. Dié pensioenarisse is aangeraai om die kwessie so gou as moontlik op te neem sodat dit reggestel kan word en die probleem hom nie volgende maand herhaal nie. Daar was ook onduidelikheid oor presies wat as ŉ bykomende inkomste beskou word, of wat die geval is indien daar verlede jaar ŉ tweede inkomste was, maar nie vanjaar weer nie. Volgens die GEPF sal foute wat aangemeld word, reggestel en aftrekkings wat verkeerdelik gedoen is, terugbetaal word. Na verneem word, het die SAID in Maart vanjaar ŉ lys van sowat 44 000 mense saamgestel wat GEPF-pensioen ontvang, maar ook ŉ tweede inkomste in die 2021-’22-boekjaar verklaar het. Die gesamentlike inkomste het die groep oor die drempel vir persoonlike inkomstebelasting gestoot. Die GEPF het pensioenarisse gevra hoe hulle vir die belasting wil betaal en waar geen antwoord ontvang is nie, is daar in September outomaties voortgegaan om die aftrekkings te doen.